CELEX: 62011TN0442
Language: el
Date: 2011-08-05 00:00:00
Title: Υπόθεση T-442/11: Προσφυγή-αγωγή της 5ης Αυγούστου 2011 — Ευρωπαϊκή Δυναμική κατά Επιτροπής

1.10.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 290/17
            
         Προσφυγή-αγωγή της 5ης Αυγούστου 2011 — Ευρωπαϊκή Δυναμική κατά Επιτροπής
   (Υπόθεση T-442/11)
   2011/C 290/25
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα-ενάγουσα: Ευρωπαϊκή Δυναμική — Προηγμένα Συστήματα Τηλεπικοινωνιών Πληροφορικής και Τηλεματικής Α.Ε. (Αθήνα, Ελλάδα) (εκπρόσωποι: Ν. Κορογιαννάκης και Μ. Δερμιτζάκης, δικηγόροι)
   
      Καθής-εναγομένη: Ευρωπαϊκή Επιτροπή
   
      Αιτήματα της προσφεύγουσας-ενάγουσας
   
   Η προσφεύγουσα-ενάγουσα (στο εξής: προσφεύγουσα) ζητεί από το Γενικό Δικαστήριο:
   
               —
            
            
               να ακυρώσει την απόφαση της Επιτροπής, της 27ης Μαΐου 2011, να μην προβεί σε καμία επανορθωτική ενέργεια μετά το συμπέρασμα στο οποίο κατέληξε ο Ευρωπαίος Διαμεσολαβητής ότι η απόφαση της Επιτροπής του Νοέμβριο του 2006, για την επιλογή προϊόντων και υπηρεσιών τρίτης εταιρίας δεν ήταν σύμφωνη με την εφαρμοστέα νομοθεσία της ΕΕ περί δημοσίων συμβάσεων·
            
         
               —
            
            
               να υποχρεώσει την Επιτροπή να καταβάλει στην προσφεύγουσα αποζημίωση προς εξουδετέρωση των επιπτώσεων που είχε για αυτήν η απόφαση του Νοεμβρίου 2006·
            
         
               —
            
            
               να υποχρεώσει την Επιτροπή να καταβάλει στην προσφεύγουσα 1 εκατομμύριο ευρώ για την απώλεια της ευκαιρίας συμμετοχής στον διαγωνισμό τον οποίο αποφάσισε να ακυρώσει·
            
         
               —
            
            
               να υποχρεώσει την Επιτροπή να καταβάλει στην προσφεύγουσα 1 εκατομμύριο ευρώ για νόμιμη εκμετάλλευση δικαιωμάτων πνευματικής ιδιοκτησίας·
            
         
               —
            
            
               να υποχρεώσει την Επιτροπή να καταβάλει στην προσφεύγουσα το ποσό των 10 εκατομμυρίων ευρώ ως χρηματική ικανοποίηση, λόγω βλάβης της φήμης και της αξιοπιστίας της·
            
         
               —
            
            
               Να υποχρεώσει την Επιτροπή να εκδώσει δημόσια ανακοίνωση, με την οποία να πληροφορεί την αγορά και τους χρήστες που ενδιαφέρονται για το CIRCA (εργαλείο τεχνολογίας πληροφοριών που καθιστά δυνατή την ηλεκτρονική συνεργασία μεταξύ εργαζομένων ή ομάδων ατόμων που βρίσκονται σε διαφορετικές τοποθεσίες), ότι δεν πρόκειται για παρωχημένη πλατφόρμα, ότι η πλατφόρμα που έχει αναπτύξει η Alfresco Software Ltd. δεν είναι προνομιακή και ότι οι χρήστες είναι ελεύθεροι να επιλέξουν να υποκαταστήσουν το CIRCA με την πλατφόρμα της επιλογής τους, και
            
         
               —
            
            
               να καταδικάσει την Επιτροπή στα δικαστικά και άλλα έξοδα και δαπάνες της προσφεύγουσας, ακόμα και σε περίπτωση απορρίψεως της προσφυγής-αγωγής της.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής-αγωγής η προσφεύγουσα προβάλλει τέσσερις λόγους.
   
               1)
            
            
               Ο πρώτος λόγος αντλείται από την παράβαση εκ μέρους της Επιτροπής της υποχρεώσεως διεξαγωγής κλειστού ή ανοικτού διαγωνισμού, την οποία υπέχει βάσει των άρθρων 27, 88, 89 και 91 του δημοσιονομικού κανονισμού (1), καθώς και των άρθρων 116, 122 και 124 των κανόνων εφαρμογής (2).
            
         
               2)
            
            
               Ο δεύτερος λόγος αντλείται από την παραβίαση εκ μέρους της Επιτροπής των αρχών της μη διακρίσεως και της ίσης μεταχειρίσεως.
            
         
               3)
            
            
               Ο τρίτος λόγος αντλείται από την παραβίαση εκ μέρους της Επιτροπής της αρχής της χρηστής διοικήσεως και της υποχρεώσεως αιτιολογήσεως.
            
         
               4)
            
            
               Ο τέταρτος λόγος αντλείται από την κατάχρηση εξουσίας εκ μέρους της Επιτροπής.
            
         
      (1)  Κανονισμός (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ 2002, L 248, σ. 1).
   
      (2)  Κανονισμός (ΕΚ, Ευρατόμ) 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου, για τη θέσπιση του Δημοσιονομικού Κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ 2002, L 357, σ. 1)